text: Efter stormfloden: Det er lidt træls
  05 januar 2017 kl. 15.13
  Mange var godt forberedte på stormfloden, men ikke alle slap lige nådigt fra de store mængder vand. En af dem, der fik problemer med vandet, var Inger Susanne Hedegaard.
  Dagen derpå viser Inger Susanne Hedegaard rundt i sit hus. Gulvet slår sig, toilettet lugter og mange ting er blevet ødelagt, da vandet trængte ind. 
  - Vi var jo blevet advaret, men vi troede faktisk ikke rigtig på, at det var så slemt, fortæller Inger Susanne Hedegaard. Deres lille hus ligger i Moshuse tæt ved vandet, og derfor fik de så store problemer. Faktisk blev huset nærmest omringet af vand, fordi en lille å leder vandet ind i landet ved højvande.
  - Så vi havde både havvandet derude fra og brakvandet heroppefra, siger Inger Susanne Hedegaard og peger i begge retninger.
  - Det er sådan landet ligger, og det er sådan, vi er ramt. Men det er lidt træls, afslutter hun.
  
  